SENTENZA TAT-TRIBUNAL GĦAS-SERVIZZ PUBBLIKU (It-Tieni Awla)
11 ta’ Diċembru 2008
Kawża F-83/06
Arno Schell
vs
Il‑Kummissjoni tal‑Komunitajiet Ewropej
“Servizz pubbliku – Uffiċjali – Promozzjoni – Punti ta’ prijorità – DĠI tal-Artikolu 45 tar-Regolamenti tal-Persunal”
Suġġett: Rikors, ippreżentat skont l-Artikoli 236 KE u 152 KEEA, li permezz tiegħu A. Schell jitlob, prinċipalment, l-annullament tal-listi
tal‑uffiċjali promossi fil-grad B*8 bis-saħħa tal-proċeduri ta’ promozzjoni 2004 u 2005, sa fejn dawn il-listi ma jinkludux
ismu, kif ukoll tal-atti preparatorji ta’ dawn id-deċiżjonijiet, u, sussidjarjament, l-annullament tad-deċiżjonijiet li jiffissaw
in‑numru totali ta’ punti ta’ promozzjoni għall-proċeduri ta’ promozzjoni 2004 u 2005.
Deċiżjoni: Ir-rikors huwa miċħud. Kull parti għandha tbati l-ispejjeż tagħha.
Sommarju
Uffiċjali – Rikors – Ilment amministrattiv li għandu jitressaq qabel – Sistema ta’ promozzjoni stabbilita mill-Kummissjoni
– Ilment kontra l-lista tal-uffiċjali promossi u kontra l-iffissar tal-punti mogħtija lill-uffiċjali – Deċiżjoni ta’ ċaħda
– Motivazzjoni
(Regolamenti tal-Persunal, it-tieni paragrafu tal-Artikolu 25, Artikoli 45 u 90(2))
Fil-kuntest tas-sistema ta’ promozzjoni introdotta permezz ta’ leġiżlazzjoni interna għall-Kummissjoni, fejn il-proċedura
ta’ promozzjoni titwettaq permezz ta’ att li jinvolvi żewġ deċiżjonijiet separati mill-Awtorità tal-Ħatra, waħda li tistabbilixxi
l-lista tal-uffiċjali promossi u l-oħra li tiffissa n-numru totali ta’ punti tal-uffiċjali, l-ebda waħda minn dawn iż-żewġ
deċiżjonijiet ma hija kkunsidrata motivata. L-obbligu ta’ motivazzjoni huwa sodisfatt meta l-Awtorità tal-Ħatra timmotiva
d-deċiżjoni tagħha li tiċħad ilment dirett kontra l-imsemmija deċiżjonijiet u ppreżentat skont l-Artikolu 90(2) tar-Regolamenti
tal-Persunal.
F’dan ir-rigward, peress li l-promozzjonijiet isiru bi proċedura ta’ għażla, l-Awtorità tal-Ħatra ma hijiex marbuta tiżvela
lill-kandidat skartat l-evalwazzjoni komparattiva li hija għamlet fuqu u fuq il-kandidat magħżul għall-promozzjoni. Għaldaqstant,
huwa biżżejjed li, fir-risposta għall-ilment, jissemma kif ġew applikati l-kundizzjonijiet legali u statutorji ta’ promozzjoni
fis-sitwazzjoni individwali tal-uffiċjal biex b’hekk jiġi sodisfatt l-obbligu ta’ motivazzjoni.
(ara l-punti 89 u 91)
Referenza: Il-Qorti tal-Ġustizzja 7 ta’ Frar 1990, Culin vs Il‑Kummissjoni, C‑343/87, Ġabra p. I‑225, punt 13; Il-Qorti Ġenerali
25 ta’ Frar 1992, Schloh vs Il‑Kunsill, T‑11/91, Ġabra p. II‑203, punti 73, 85 u 86; 29 ta’ Mejju 1997, Contargyris vs Il‑Kunsill,
T‑6/96, ĠabraSP p. I‑A‑119 u II‑357, punti 147 u 148; 14 ta’ Ġunju 2001, McAuley vs Il‑Kunsill, T‑230/99, ĠabraSP p. I‑A‑127
u II‑583, punti 50 sa 52; 29 ta’ Novembru 2005, Napoli Buzzanca vs Il‑Kummissjoni, T‑218/02, ĠabraSP p. I‑A‑267 u II‑1221,
punt 59; 19 ta’ Ottubru 2006, Buendía Sierra vs Il‑Kummissjoni, T‑311/04, Ġabra p. II‑4137, punt 147